นายวิรไท สันติประภพ ผู้ว่าการธนาคารแห่งประเทศไทย (ธปท.) กล่าวว่า ธนาคารพาณิชย์ยังไม่มีการเก็บค่าธรรมเนียมการถอนเงินฝากหน้าเคาน์เตอร์ ขอให้ประชาชนวางใจอย่าวิตกกังวล หากจะมีการเก็บค่าธรรมเนียมดังกล่าวจริง คงจะต้องมีการหารือร่วมกับระหว่าง ธปท.กับสมาคมธนาคารไทยก่อน ต้องวางแผนล่วงหน้านาน และน่าจะเก็บจากภาคธุรกิจขนาดใหญ่ก่อน เนื่องจากมีธุรกรรมเงินสดค่อนข้างมาก เพราะภาคธุรกิจมีทางเลือกในการทำธุรกรรมทางอิเล็กทรอนิกส์ ที่ผ่านมา ธปท.มีแนวคิดต้นทุนการให้บริการทางการเงินควรสอดคล้องกับต้นทุนที่แท้จริง เพื่อไม่ให้บิดเบือนการให้บริการ